**Mandalorialaiset** (engl. *Mandalorian*) ovat *Tähtien sota* -univerumissa esiintyvä fiktiivinen ihmiskansa. Ensimmäinen mandalorialaishaarniskaan pukeutunut hahmo, joka esiintyi *Tähtien sodassa* oli palkkionmetsästäjä Boba Fett, vaikka häntä ei elokuvissa juurikaan kutsuttu mandalorialaiseksi. Animaatiosarjoissa *Star Wars: The Clone Wars* ja *Star Wars Rebels* tarkennettiin, että mandalorialaiset olivat planeetta Mandalorella ja samaan sektoriin sen kanssa kuuluvilla planeetoilla ja kuilla (kuten Concordia, Concord Dawn, Krownest ja Kalevala) asuvaa soturiperinteitä noudattavaa kansaa, jotka kantoivat sukupolvelta toiselle periytyviä beskar-nimisestä metallista tehtyjä haarniskoja.

Esiintymiset
------------

**Varoitus:  Seuraava kirjoitus paljastaa yksityiskohtia juonesta.**
### Kaanon

#### Taustatarina

Monet mandalorialaisista työskentelivät palkkionmetsästäjinä ja palkkasotureina. He sotivat myös vuosituhansia sitten Vanhaa Tasavaltaa ja jediritarikuntaa vastaan. Mandalorialaisten haarniskat ja heidän varusteensa, joihin kuuluivat myös tarttumaköydet ja rakettireput, tekivät heistä hankalia vastustajia jopa jedeille. Mutta yksi mandalorialainen, Tarre Vizsla, liittyi jediritarikuntaan ja rakensi valosapelikseen mustasapelin, jonka kantajana hän yhdisti kaikki mandalorialaisklaanit ja hallitsi heitä kaikkia tittelillä *Mand’alor*. Hänen kuoltuaan jediritarikunta otti mustasapelin huostaansa, mutta Vizslan klaani varasti sen ja perusti **Kuolonkaartin** (engl. *Death Watch*), jonka johtaja kantoi mustasapelia.

#### Elokuvat

Mandalorialaisten haarniska nähtiin ensi kertaa lyhyesti alkuperäisen *Tähtien sota* -elokuvan poistetussa kohtauksessa palkkionmetsästäjä Boba Fettin yllä, vaikka häntä ei koskaan sanottu mandalorialaiseksi. Esi-osatrilogian elokuvassa *Kloonien hyökkäys* esiintyi ensi kerran Boban isä, Jango Fett, jolta Boba oli aikanaan perinyt haarniskansa ja tämän aluksen, *Slave I*:n. Jango oli alun perin kotoisin Concord Dawnilta, mutta mandalorialaiset eivät kuitenkaan pidä häntä aitona mandalorialaisena, vaan pelkkänä palkkasoturina. Jango teki yhteistyötä separatistijärjestö Itsenäisten aurinkokuntien konfederaation kanssa ja luovutti omaa DNA:taan Galaktisen tasavallan klooniarmeijan luomiseksi.

#### Televisio

Animaatiosarjassa *Star Wars: The Clone Wars* herttuatar Satine Kryze, joka johti Puolueettomien aurinkokuntien neuvostoa ja "uusia mandalorialaisia", suuntaliikettä, joka yritti muuttaa Mandaloren kulttuuria pasifistisemmaksi. Kuolonkaarti, jonka nykyinen johtaja oli Pre Vizsla ja jonka jäseniin kuului myös Satinen sisko Bo-Katan Kryze, kuitenkin halusi säilyttää mandalorialaisten soturiperinteet. Ensin Kuolonkaarti teki yhteistyötä separatistien ja myöhemmin Darth Maulin kanssa. Lisäksi pääministeri Almec oli herttuatar Satinen takana harjoittanut laitonta kaupankäyntiä, minkä johdosta Almec joutui vankilaan. Lopulta Maul valtasi Mandaloren tappamalla sekä Pre Vizslan että herttuatar Satinen, ottaen Vizslalta itselleen mustasapelin, ja vapautti Almecin vankilasta. Bo-Katan kuitenkin vastusti Maulin valtaannousua ja pyysi jedeiltä apua. Mutta ennen kuin jedit ehtivät tehdä mitään, Maulin ensimmäinen valloitusyritys päättyi, kun Darth Sidious vangitsi Maulin ja surmasi tämän veljen Savage Opressin. Toinen valloitusyritys, jossa Maul oli muodostanut Almecin, Gar Saxonin ja Rook Kastin avulla Kuolonkaartin jäänteistä "Mandaloren superkommandot", päättyi, kun Ahsoka Tano ja kapteeni Rex auttoivat Kloonsotien viimeisinä päivinä Bo-Katania piirittämään Mandaloren ja pidättivät Maulin. Mutta pian tämän jälkeen Ahsokan ja Rexin oli päästettävä Maul pakoon, kun toiset kloonisotilaat saivat käskyn 66.

Animaatiosarjassa *Star Wars Rebels* Galaktinen Imperiumi oli valloittanut Mandaloren, Gar Saxonista oli tullut Imperiumin paikallinen sektorikuvernööri ja Saxxonin klaanista ainut, joka oli täysin Imperiumille uskollinen. Kapinallissolu nimeltä Feeniks-ryhmä otti Concord Dawnin suojelijoiden johtajan, Fenn Raun, vangikseen. Mutta Rau liittyi lopulta kapinallisiin, kun Saxon surmasi kaikki muut suojelijat. Myöhemmin Ezra Bridger, Kanan Jarrus ja Sabine Wren löysivät Dathomirilta Maulin hallussa olevien esineiden joukosta mustasapelin ja näyttivät sitä Fenn Raulle. Rau kertoi mustasapelin historiasta ja yritti taivutella Sabinen opettelemaan sen käyttämistä, jotta Sabine voisi yhdistää sen avulla mandalorialaisklaanit vastustamaan Imperiumia. He lähtevät planeetta Krownestiin tapaamaan Sabinen äitiä ja Wrenin klaanin johtajaa, kreivitär Ursa Wreniä. Aluksi Ursa aikoi pettää kapinalliset ja luovuttaa nämä Saxonille, mutta Saxon piti Wrenin klaania myös pettureina ja aikoi tuhota heidätkin. Lopulta Sabine voitti Saxonin kaksintaistelussa ja Ursa tappoi Saxonin estääkseen tätä tappamasta Sabinea. Garin veli Tiber Saxon nousi uudeksi kuvernööriksi ja otti käyttöön *Herttuattaren*, aseen, jonka Sabine oli aikoinaan suunnitellut Imperiumin akatemiassa ja joka tuhoaa ainoastaan beskaria, metallia, josta kaikki mandalorialaishaarniskat oli tehty. Lopulta Sabine tuhoaa aseen ja sen piirustukset sekä tappaa Tiberin. Mandalore oli vapaa Imperiumin hallinnasta ja Sabine luovutti mustasapelin Bo-Katanille, josta tuli uusi *Mand’alor*.

Näytellyssä televisiosarjassa *The Mandalorian* kuitenkin paljastui, että vastauksena Mandaloren kapinointiin Imperiumia vastaan moffi Gideon oli saanut tehtäväkseen aloittaa "Mandaloren suuren puhdistuksen" eli hävittää galaksista kaikki mandalorialaiset. Gideon oli myös saanut haltuunsa itse mustasapelin. Järjestö nimeltä "**Heimo**" (engl. *The Tribe*) oli kuitenkin selviytynyt piilottelemalla Concordian kuussa, minkä jälkeen he piiloutuivat planeetta Nevarrolle. Sen jäsenistä ainoastaan yksi sai poistua piilopaikasta kerrallaan, eikä sen jäsenillä ei ollut lupa poistaa kypäriään toisten orgaanisten olentojen ollessa läsnä. Heimo oli osa **Vartion lapsiksi** (engl. *Children of the Watch*) kutsuttua kulttia, joka oli vielä uskonnollisempi ja kiihkovaisempi kuin Kuolonkaarti, yrittäen palauttaa kypäriin ja muihin asioihin liittyvät mandalorialaisten muinaiset tavat takaisin. Myös mandalorialaisiin adoptoitu ja vanhempansa Kloonisodissa menettänyt palkkionmetsästäjä Din Djarin oli Heimon jäsen, saaden kasvatuksensa Heimoa johtavalta "Asesepältä" (engl. *The Armorer*). Djarin ja muut Heimon jäsenet uskoivat Mandaloren muuttuneen täysin elinkelvottomaksi ja että heidän kansansa ei enää koskaan pitäisi palata sinne. Mutta Bo-Katan, joka oli selvinnyt hengissä suuresta puhdistuksesta, aikoi vallata kotiplaneettansa takaisin ja saada mustasapelin takaisin Gideonilta. Djarinin tultua mustasapelin uudeksi kantajaksi Bo-Katanin sijaan ja Imperiumin jäänteiden tuhottua Bo-Katanin suvun linnake planeetta Kalevalassa, Bo-Katan liittyi itsekin Heimoon ja todisti yhdessä Djarinin kanssa Asesepälle Mandaloren olevan yhä elinkelpoinen. Aseseppä antoi Bo-Katanille luvan poistaa kypäränsä, koska lähetti hänet kokoamaan yhteen Heimon ulkopuoliset mandalorialaiset valmistautumaan Mandaloren takaisinvaltaukseen.

### *Legends*

*Tales of the Jedi* -sarjakuvien mukaan jedeistä sitheiksi kääntyneet Exar Kun ja Ulic Qel-Droma manipuloivat mandalorialaiset sotaan Vanhaa Tasavaltaa vastaan. Jedit nimeltä Revan ja Alek Squinquargesimus (jotka myöhemmin ryhtyivät sitheiksi nimillä Darth Revan ja Darth Malak) auttoivat jedejä silloin voittamaan sodan, estäen uuden *Mand’alorin* nousemisen ja ajaen mandalorialaiset pelkäksi hajaantuneeksi soturikulttuuriksi. Revan menetti sodissa kuitenkin muistinsa ja videopeleissä *Knights of the Old Republic* ja *Knights of the Old Republic II: The Sith Lords* taivutteli Canderous Ordon pyrkimään *Mand’aloriksi* ja uudelleenyhdistämään klaanit.

**Juonipaljastukset päättyvät tähän.**

Mandalore
---------

Mandalore on Ulkokehällä sijaitseva mandalorialaisten kotiplaneetta. Sen läpimitta on 9 200 kilometriä ja sillä on asutuskelponen kuu nimeltä Concordia, jossa olivat sekä Kuolonkaartin että Vartion lasten alkuperäiset piilopaikat. Mandaloren sektorilla sijaitseva planeetta Concord Dawn, toimi Suojelijoiksi (engl. *Protectors*) kutsutun Mandaloren hallitsijaa suojelevan eliittiryhmän tukikohtana. Se oli myös Jango Fettin kotiplaneetta. Concord Dawnista kolmasosa tuhoutui sodissa. Lisäksi monilla mandalorialaisklaaneilla on omat kotiplaneettansa, kuten Wrenin klaanin kotina toimiva lumiplaneetta Krownest, ja Kryzen klaanin kotina toimiva rehevä planeetta Kalevala.

*The Clone Warsin* tapahtumien aikaan Mandalore oli lähes asuinkelvoton aavikkoplaneetta, jonka maasto oli lähinnä vaaleaa hiekkaa ja kallioita. Tämä johtui siitä, että planeetta oli kärsinyt vuosituhansia sitten suuria tuhoa jedejä vastaan käytyjen sotien aikana. Mandalorialaiset olivat kuitenkin rakentaneet planeetoille valtavia "biokupuja" tai "biokuutioita", joiden sisälle mandalorialaiset olivat rakentaneet suljettu ekosysteemejä ja suurkaupunkeja. Planeetan pääkaupunki oli biokuvun sisään rakennettu Sundari. Pablo Picasson maalaus *Guernic* sekä ajatus valkohiekkaisesta planeetasta täynnä kuutiomaisia rakennuksia toimi George Lucasille ja Dave Filonille inspiraationa, kun he suunnittelivat Sundaria *The Clone Warsin* toista tuotantokautta varten. Mutta koska kuutiot eivät näyttävät riittävästi suurkaupungeilta ja Lucas halusi lisätä ympäristöön myös ruohoa, Sundari suunniteltiin kuution sijasta kupumaiseksi ja Filoni sovelsi rakennusten arkkitehtuuriin piirteitä Boba Fettin haarniskan muodoista.

*Legends*-jatkumossa Mandalore ei ollut mandalorialaisten ihmisten alkuperäinen planeetta. Planeetan alkuperäiskansaa oli rotu nimeltä taungit, joiden kulttuurin ja itsestään käyttämän nimityksen "mandalorialaiset" planeetalle asettuneet ihmiset ottivat myöhemmin käyttöönsä. Kyseisessä jatkumossa pääkaupunkina toimivan linnoituksen, Keldaben, luonnollisena vallihautana toimi lähellä virtaava Kelita-joki. Kaupunkia on kuvailtu "anarkistiseksi", sillä jokainen sen osista oli arkkitehtuuriltaan erilainen.

Lähteet
-------

1. ↑  *Tähtien sota: Episodi II – Kloonien hyökkäys*
2. ↑  Darksaber *StarWars.com*. Viitattu 9.5.2020. (englanniksi)
3. ↑  Rossenberg, Adam: Canderous Ordo | Top 50 Star Wars Expanded Universe Characters *UGO Networks*.  Arkistoitu. Viitattu 20.5.2020. (englanniksi)
4. 1 2  Wallace, Dan: *Star Wars: The Essential Atlas* Appendix *StarWars.com*.  12.6.2015.  Arkistoitu 13.7.2017. Viitattu 20.5.2020. (englanniksi)
5. ↑  Leong, Tim: *Star Wars Super Graphic: A Visual Guide to a Galaxy Far, Far Away*. Chronicle Books, 2017.
6. ↑  Concordia *StarWars.com*. Viitattu 20.5.2020. (englanniksi)
7. ↑  Concord Dawn *StarWars.com*. Viitattu 20.5.2020. (englanniksi)
8. ↑  *Star Wars Rebels*. Kausi 2. Jakso 13. "Concord Dawnin Suojelija".
9. ↑  Krownest *StarWars.com*. Viitattu 20.5.2020. (englanniksi)
10. ↑  Kalevala *StarWars.com*. Viitattu 2.4.2023. (englanniksi)
11. ↑  Mandalore *StarWars.com*. Viitattu 20.5.2020. (englanniksi)
12. ↑  Sundari *StarWars.com*. Viitattu 20.5.2020. (englanniksi)
13. ↑  Filoni, Dave: The Art of Mandalore.  *Star Wars Insider*, 16.3.2010, nro 116, s. 22–28.  Titan Magazines.
14. ↑  Traviss, Karen: *Star Wars Imperial Commando: 501st*, s. 28. Del Rey Books.
15. ↑  Traviss, Karen: *Star Wars Imperial Commando: 501st*, s. 105. Del Rey Books.

Aiheesta muualla
----------------

* Mandalorialaiset Wookieepediassa (englanniksi)
* Mandalorialaiset Jedipediassa

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Tähtien sota* |
| --- |
|  |
| Elokuvat | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Skywalker-saaga | 

|  |  |
| --- | --- |
| Alkup. trilogia (*IV–VI*) | 
* *Tähtien sota* (1977)
* *Imperiumin vastaisku* (1980)
* *Jedin paluu* (1983)

 |
|  |
| Esiosatrilogia (*I–III*) | 
* *Pimeä uhka* (1999)
* *Kloonien hyökkäys* (2002)
* *Sithin kosto* (2005)

 |
|  |
| Jatko-osatrilogia (*VII–IX*) | 
* *The Force Awakens* (2015)
* *The Last Jedi* (2017)
* *The Rise of Skywalker* (2019)

 |

 |
|  |
| Animaatiot | 
* *The Clone Wars* (2008)

 |
|  |
| Antologiat | 
* *Rogue One* (2016)
* *Solo* (2018)

 |

 |
|  |
| Televisio | 

|  |  |  |  |  |  |  |
| --- | --- | --- | --- | --- | --- | --- |
| Kaanon | 

|  |  |
| --- | --- |
| Animaatiot | 
* *The Clone Wars* (2008–2020) (jaksot)
* *Rebels* (2014–2018)
* *Forces of Destiny* (2017–2018)
* *Resistance* (2018–2020)
* *The Bad Batch* (2021–)
* *Visions* (2021–)
* *Tales of the Jedi* (2022–)
* *Pikkujedien seikkailut* (2023)

 |
|  |
| Näytellyt | 
* *The Mandalorian* (2019–) (jaksot)
* *The Book of Boba Fett* (2021–2022)
* *Obi-Wan Kenobi* (2022)
* *Andor* (2022–)
* *Ahsoka* (2023)
* *Skeleton Crew* (2024)
* *The Acolyte* (2024)

 |

 |
|  |
| *Legends* | 
* *Holiday Special*
* *Droidit*
* *Eevokit*
* *Clone Wars*

 |

 |
|  |
| Muut mediat | 
* kirjat
	+ *Uljas tasavalta*
* pelit
* Lego Star Wars

 |
|  |
| Hahmot | 

|  |  |
| --- | --- |
| Kaanon | 
* Gial Ackbar
* Padmé Amidala
* Cassian Andor
* Wedge Antilles
* Cad Bane
* BB-8
* Jar Jar Binks
* Ezra Bridger
* Lando Calrissian
* Chewbacca
* C-3PO
* Poe Dameron
* Din Djarin (Mandalorialainen)
* kreivi Dooku (Darth Tyranus)
* Caleb Dume (Kanan Jarrus)
* Jyn Erso
* Boba Fett
* Jango Fett
* FN-2187 (Finn)
* Saw Gerrera
* moffi Gideon
* kenraali Grievous
* Grogu
* Jabba the Hutt
* kenraali Armitage Hux
* Qui-Gon Jinn
* K-2SO
* Maz Kanata
* Obi-Wan Kenobi
* Orson Krennic
* Darth Maul
* Nien Nunb
* Leia Organa
* Palpatine (Darth Sidious)
* kapteeni Phasma
* Qi’ra
* R2-D2
* Rey
* Fennec Shand
* Anakin Skywalker (Darth Vader)
* Luke Skywalker
* yksinvaltias Snoke
* Ben Solo (Kylo Ren)
* Han Solo
* Ahsoka Tano
* suurmoffi Wilhuff Tarkin
* suuramiraali Thrawn
* Rose Tico
* Asajj Ventress
* Mace Windu
* Yoda
* sivuhahmot

 |
|  |
| *Legends* | 
* HK-47
* Mara Jade
* Kyle Katarn
* Galen Marek (Starkiller)
* Darth Revan
* Jacen Solo

 |
|  |
| Taisteluyksiköt | 
* iskusotilaat
* kloonisotilaat
* taisteludroidit

 |

 |
|  |
| Järjestöt | 
* Ensimmäinen ritarikunta
* Galaktinen Imperiumi
* Galaktinen tasavalta
* Itsenäisten aurinkokuntien konfederaatio
* Jediritarikunta
* Kapinaliitto
* Sithien sääty
* Uusi tasavalta
* Vastarinta

 |
|  |
| Planeetat ja kuut | 
* Alderaan
* Bespin
* Coruscant
* Crait
* Dagobah
* Endor
* Exegol
* Geonosis
* Hoth
* Jakku
* Mustafar
* Naboo
* Tatooine
* Yavin

 |
|  |
| Kansat, rodut ja olennot | 
* bantha
* droidit
* ewokit
* hiekkakansa
* huttit
* Jawat
* mandalorialaiset
* wookieet
* Yuuzhan Vong

 |
|  |
| Teknologia | 

|  |  |
| --- | --- |
| Aseet | 
* Kuolemantähti
* laseraseet
* valosapeli

 |
|  |
| Maastoajoneuvot | 
* AT-AT
* AT-ST
* AT-TE
* Kiitopyörä
* LAAT
* Maakiituri

 |
|  |
| Hävittäjät | 
* A-siipinen
* B-siipinen
* TIE-hävittäjä
* U-siipinen
* X-siipinen
* Y-siipinen

 |
|  |
| Avaruusalukset | 
* Kuolemantähti
* *Millennium Falcon*
* Mon Calamarin tähtiristeilijä
* *Slave I*
* *Tantive IV*
* Tähtihävittäjä

 |

 |
|  |
| Sodat ja taistelut | 
* Kloonisodat
* Galaktinen sisällissota
* Ensimmäisen ritarikunnan ja Vastarinnan sota

 |
|  |
| Muu konsepti | 
* Voima
* fysiikka
* kielet

 |
|  |
| Tuotanto | 
* George Lucas
* Han ampui ensin
* Lucasfilm
* näyttelijät

 |
|  |
| Kulttuurillinen vaikutus | 
* Chewbacca-puolustus
* Jedismi
* Star Wars -päivä (4. toukokuuta)
* Wookieepedia

 |

 |